**TIEDOTE**

**Huhtikuu 2023**

**Kansanlähetyspäiville voi tulla sellaisena kuin on**

Kansanlähetyspäiviä vietetään tänä kesänä heinäkuun ensimmäisenä viikonloppuna. 7.-9. heinäkuuta 2023 Kansanlähetysopistolla Ryttylässä pidettävän tapahtuman teemana on *Tässä olen, lähetä minut.*   
**Sanna Myllärinen** toteaa, että noiden sanojen mukaisesti jokainen saa tulla Kansanlähetyspäiville sellaisena kuin on, niiden asioiden kanssa, jotka sattuvat juuri silloin olemaan mielen päällä.   
− Kaiken kanssa voit tulla, huolien ja kiitosten kanssa. Jumala ei luettele ehtoja, että muutu, korjaa, irrottaudu. Hän odottaa meiltä vain sitä, että sanomme: Tässä olen, mihin haluat mut lähettää, kenelle haluat mun puhuvan. Päivillä kuullaan tositarinoita siitä, millaisissa elämäntilanteissa ja tunnelmissa ihmiset ovat kuulleet Jumalan kutsun ja miten siihen vastanneet.

**Terhi** ja **Mauno Haverinen** kertovat, että tänä kesänä tapahtuman suunnittelussa on ajateltu erityisesti lapsiperheitä. Kaiken ikäisille on tarjolla monipuolista ohjelmaa ikäryhmät huomioiden. 3-6-vuotiaille ja 7-14-vuotiaille on omat ohjelmat. Leikkipuistossa on pomppulinnat, joissa lapset voivat leikkiä vanhempiensa vastuulla. Tänä vuonna ohjelmassa on esimerkiksi taaperomuskari yli kolmevuotiaille.

Kansanlähetyspäivien ohjelma on Haveristen mukaan pyritty rakentamaan niin, että siinä ei ole pitkiä taukoja.   
− Jos on tullut yksin, eikä tunne ketään, niin ohjelman puolesta ei ainakaan tule sellaista hetkeä, ettei tiedä, mitä tekisi. Olemme myös suunnitelleet kotimaantyön torille kohtaamispaikan, minne voi tulla juttelemaan ja tutustua vaikkapa muihin oman piirin alueelta tuleviin ihmisiin.

Ystävän kanssa on helpompi lähteä ensi kertaa Kansanlähetyspäiville. Niille, joille hengellinen kesäjuhla on vieraampi, Haveriset suosittelevat perjantain ja lauantain iltaohjelmia.

− Niissä on vähän rennompi tunnelma, kevyempää musiikkia ja sanoma esillä monipuolisesti.

Ajattelen, että *Entä jos Jumala on totta -kanavaan* on ainakin matala kynnys osallistua. Uskon, että tositarinat lähettien ja työntekijöiden elämästä voisi kiinnostaa myös monia, samoin kuin lauantai-illan iltahetki, Terhi Haverinen pohtii.

**Rohkaisua ja rakentumista**

Terhi Haverinen tekee päivätyökseen järjestössä asiakaspalvelua, viestinnän tehtäviä ja  jäsenrekisterin ylläpitoa. Hän on luotsannut Varsinais-Suomen Kansanlähetyksen toimintaa piirihallituksen puheenjohtajana kuusi vuotta. Mauno Haverinen toimii myynti- ja markkinointipuolen tehtävissä. Haveriset johtavat Kansanlähetyspäiviä Kansanlähetyksen viestintäjohtaja **Sanna Myllärisen** ja hallintojohtaja **Samuli Virtasen** kanssa. He ovat yhdessä ohjelmatyöryhmän kanssa valmistelleet ohjelmaa viime vuoden syksystä lähtien.   
−Olimme otettuja, kun meitä kutsuttiin kesän 2023 Kansanlähetyspäivien johtajiksi. Nöyrin mielin otimme vastaan tämän tehtävän.

Kansanlähetyspäivien tärkeimpänä antina Mauno Haverisen pitää uskonelämän rohkaisua ja toisten ihmisten tapaamista. Hän toivoo, että päivät voisivat tarjota osallistujille rakentumista ja uskossa uudistumista. Terhi odottaa mielenkiinnolla opetuksia ja kertomuksia elävästä elämästä.

−On jännittävää, nähdä tapahtuma tänä vuonna vähän eri perspektiivistä kuin aiemmin. Mielestäni olemme saaneet kiinnostavan ohjelman kasaan, joten toivottavasti moni tulee heinäkuun alussa Ryttylään.

Haveriset ovat suunnitelleet ja johtavat päiviä vapaaehtoistyönään. He toteavat, että Kansanlähetyspäivien onnistumiseen tarvitaan satojen ihmisten työpanos. Kaikkiaan päiville haetaan 260 vapaaehtoista vastuunkantajaa.   
− Talkoolaisena toimimisesta saa hyvän mielen lisäksi mahdollisuuden tutustua uusiin ihmisiin. Ilmoittaudu mukaan Kansanlähetyspäivien kotisivuilta.